**Spleen United, Parov Stelar og AJ Tracey til Tinderbox**

**Nu er Tinderbox klar med endnu en række navne til næste års festival. Foruden gendannelsen af Spleen United, byder plakaten også på elektro-jazz pioneren Parov Stelar, grime-talentet AJ Tracey, singer-songwriter Banks og storhittende danske Jung og Clara.**

Siden 2013 har **Spleen United** været på pause ”på ubestemt tid”, men nu kan vi endelig se frem til et glædeligt musikalsk gensyn med Bjarke og Gaute Niemann, Kasper Nørlund, Rune Wehner og Jens Kinch. Bandet er igen samlet i sit oprindelige line-up fra gennembrudspladen ”Godspeed Into the Mainstream” fra 2005, der bød på hits som ”Heroin Unltd”, ”In Peak Fitness Condition” og ”Spleen Utd.”. I 2012 sikrede ”School of Euphoria” bandet en Danish Music Award for ”Årets Danske Rockudgivelse” samt Gaffa-prisen for ”Årets Danske Elektroniske Udgivelse”.

**Dansevenlig elektro-swing**   
Den prisbelønnede producer, DJ og elektro-jazz pioner **Parov Stelar** var i 00’erne blandt andet fast inventar på Hôtel Costes udgivelserne, og i 2007 udløste albummet ”Shine” BBC-kåringen som ”mest lovende producer i Europa”. Rækken af dansevenlige samples og hits tilført den elektro-swing-nerve, der kendetegner østrigeren, vil med garanti sætte gang i en forrygende odenseansk dansefest.  
  
**Gennemført grime**En af de tilføjelser til plakaten, Tinderbox har store forventninger til, er Brixton-fødte **AJ Tracey.** Selvom Tracey endnu ikke er bredt kendt hos det danske publikum,vidner 200 millioner streams på Spotify om, at briten i dén grad er slået igennem på hjemmebanen i England. Debutalbummet ”AJ Tracey” landede i februar, og med hits som ”Butterfly” og ”Ladbroke Grove” er der lagt op til et bekendtskab, der rækker langt ud over de britiske grænser.

**Rå girlpower-attitude og ny dansk lyd**  
De kom på alles læber med førstesinglen ”Jeg Skal Nok Vente”, og nu melder danske **Jung** klar til Tinderbox. Opfølgeren ”Hun Kommer Tilbage” har kun skubbet endnu mere til nysgerrigheden på, hvad trioen har i ærmet, når de går på scenen i Tusindårsskoven.  
Et andet dansk stortalent er Clara, der netop er kåret som ”Årets Nye Danske Navn” til Danish Music Awards. I 2018 udgav **Clara** debutalbummet ”August Eighteen”, der er fyldt til randen med catchy pop på ”What They Say”, ”Suffocating” og ”Good To You”. Nyeste udspil ”Crazy” og ”Legend” viser væsentlig mere rå attitude, som kun gør forventningen til sangerindens debut på Tinderbox større. Attitude kendetegner også amerikanske singer-songwriter, **Banks**, der brød igennem i 2014 med singlen ”Beggin For Thread”, og som netop har udgivet sit tredje album, ”III”.

̶ Foruden et længeventet gensyn med Spleen United, ser vi frem til at introducere AJ Tracey for publikum. Tracey er endnu ikke bredt kendt hos det danske publikum, men prognoserne siger, at det har ændret sig en hel del, når vi åbner dørene til Tinderbox 2020, siger festivalchef hos Tinderbox, Brian Nielsen.

AJ Tracey spiller torsdag den 25. juni

Spleen United, Clara og Jung spiller fredag den 26. juni  
Parov Stelar og Banks spiller lørdag den 27. juni

**Foreløbigt program:**  
AJ Tracey // Armin Van Buuren // Banks // Clara // Folkeklubben // Hayden James // Jonah Blacksmith // Jung // Lenny Kravitz // Lukas Graham // Meduza // Nonsens // Oliver Heldens // Post Malone // Shapov // Spleen United // Toby Green // Zara Larsson